ยังผันผวนสูง เทรดดิ้งสั้นๆ ไปก่อน
หุ้นไทยช่วงที่ผ่านมาแกว่งตัวผันผวนขึ้นวันลงวัน เป็นการแกว่งตัวในกรอบแคบๆ
30 ต.ค. 2565

หุ้นไทยช่วงที่ผ่านมาแกว่งตัวผันผวนขึ้นวันลงวัน เป็นการแกว่งตัวในกรอบแคบๆ 
โดย..พงศ์ภัทร์ สิริพิพัฒน์
ไม่มีแนวโน้มที่ชัดเจน เนื่องจากปัจจัยภายนอกยังไม่นิ่ง การได้นายกรัฐมนตรีใหม่ของทั้งกรีซและอิตาลีที่มีประสบการณ์ทางเศรษฐกิจการเงินและมีความเชื่อมโยงกับสหภาพยุโรปได้ดี เป็นปัจจัยบวกที่ส่งผลให้ตลาดมีช่วงรีบาวด์ หลังจากที่ปัญหาเศรษฐกิจของกรีซและอิตาลีลามไปสู่ปัญหาทางด้านการเมืองจนนำไปสู่การลาออกของผู้นำประเทศ 
อย่างไรก็ตาม แม้ว่าทั้งกรีซและอิตาลีจะได้ผู้นำคนใหม่เข้ามา แต่การตอบสนองของตลาดยังไม่ได้มีความมั่นใจกับสถานการณ์หนี้ในยุโรปมากนัก อัตราผลตอบแทนพันธบัตรอิตาลีและสเปนยังคงปรับตัวขึ้นทำจุดสูงสุดใหม่ โดยอัตราผลตอบแทนพันธบัตรอิตาลี 10 ปีในระหว่างสัปดาห์มีช่วงปรับตัวขึ้นสูงกว่าระดับ 7% ซึ่งเป็นระดับจิตวิทยาที่ตลาดจับตา เนื่องจากเคยเป็นระดับที่สูงจนทำให้กรีซและไอร์แลนด์ ต้องขอรับความช่วยเหลือทางการเงินมาแล้ว โดยรวมปัญหาในยุโรปยังคงเป็นปัจจัยที่กดดันตลาดหุ้น ส่งผลให้ตลาดผันผวนตามกระแสข่าวรายวันที่ดีวันแย่วัน และยังไม่มีความชัดเจนเกี่ยวกับปัญหาหนี้ในยุโรป โดยทางด้านนักลงทุนต่างประเทศเริ่มกลับมาซื้อสุทธิต่อเนื่องในระดับพันล้านบาท หลังจากที่ก่อนหน้านี้มียอดขายสุทธิรวมกันกว่า 5,000 ล้านบาท
ทิศทางในสัปดาห์นี้คาดว่าตลาดยังคงแกว่งตัวผันผวนตามข่าวยุโรปที่เข้ามากระทบ เป็นการแกว่งตัวไซด์เวย์ในกรอบ โดยมีกรอบบนอยู่ที่บริเวณ 1,000 จุด ส่วนกรอบล่างอยู่ที่บริเวณ 950 จุด เป็นการเก็งกำไรสั้นๆ ในลักษณะลงซื้อขึ้นขาย โดยแนะนำให้ติดตามอัตราผลตอบแทนพันธบัตรของประเทศในยุโรปโดยเฉพาะอิตาลีและสเปนประกอบ หากยังคงปรับตัวขึ้นต่อเนื่องจะส่งผลให้ความกังวลต่อสถานการณ์หนี้ในยุโรปกลับเพิ่มเข้ามาอีกครั้ง แต่หากปรับตัวลดลงจะเป็นสัญญาณบวกต่อตลาดหุ้น
ประเด็นสำคัญในตอนนี้อยู่ที่ปัญหาจะลุกลามไปยังอิตาลีในตอนนี้หรือไม่ เนื่องจากอิตาลีเป็นประเทศที่ใหญ่มีขนาดเศรษฐกิจใหญ่เป็นอันดับ 3 ในยูโรโซน ซึ่งมีภาระหนี้ทั้งหมดประมาณ 1.9 ล้านล้านยูโร ในขณะที่กองทุน EFSF ที่เป็นกองทุนที่ใช้ในการแก้ปัญหาหนี้ยุโรป ในตอนนี้จะมีการขยายขนาดขึ้นไปเพียง 1 ล้านล้านยูโรเท่านั้น ทำให้หากปัญหาแพร่กระจายไปถึงอิตาลีจะส่งผลต่อตลาดหุ้นโดยรวมได้มาก ซึ่งในเบื้องต้นประเมินว่าปัญหาอิตาลีจะไปรุนแรงในไตรมาส 1 หรือไตรมาส 2 ปีหน้ายังไม่ใช่ในขณะนี้เฉพาะในส่วนของอิตาลี ในขณะที่กรีซต้องติดตามว่าจะขอรับเงินช่วยเหลือจาก EU/IMF ได้เมื่อไร แม้ว่าทางนายกรัฐมนตรีกรีซจะมีประสบการณ์ทางการเงินและเคยเป็นรองประธาน ECB มาก่อน มีแนวทางที่ชัดเจนในการกอบกู้วิกฤตหนี้ของกรีซไม่ให้ผิดนัดชำระหนี้ แต่ปัญหาทางการเมืองของกรีซเองยังรุนแรง พรรคการเมืองหลายพรรคในกรีซปฏิเสธที่จะทำตามข้อเรียกร้องที่จะให้มีการเซ็นสัญญาว่าจะปฏิบัติตามเงื่อนไขในมาตรการรับเงินกู้ ทำให้ความเสี่ยงขาลงของตลาดในระยะสั้นที่มาจากกรีซยังมีโอกาสเกิดขึ้นได้
สำหรับประเด็นภายในด้านน้ำท่วมพื้นที่ชั้นใน กทม. คาดว่าน่าจะผ่านจุดที่เสี่ยงที่สุดไปแล้ว หากเครื่องสูบน้ำไม่เสียพร้อมกันหลายๆ เครื่องหรือบิ๊กแบ็กเสียหายพร้อมๆ กัน ภาพโดยรวมตลาดรับรู้ปัจจัยลบเรื่องนี้ไปในระดับหนึ่งแล้ว และปัจจัยภายนอกจะมีผลมากกว่าเนื่องจากผลกำไรของหุ้นในกลุ่มพลังงานที่มีผลต่อกำไรของตลาดมากที่สุดไปเชื่อมโยงตามราคาน้ำมันที่ผันผวนตามสถานการณ์ในยุโรป 
กลยุทธ์การลงทุน แนะนำให้นักลงทุนซื้อหุ้นในช่วงปรับตัวลง และขายช่วงปรับตัวขึ้น เป็นการซื้อขายในกรอบการแกว่งตัวที่ 9501,000 จุด เนื่องจากการปรับตัวขึ้นของตลาดยังคงขาดความต่อเนื่อง เป็นลักษณะของการซื้อขายเก็งกำไรในกรอบ จากปัญหาในยุโรปที่ยังคงเป็นปัจจัยกดดันตลาด โดยปัญหาทางเศรษฐกิจที่เริ่มแพร่ไปยังการเมือง ทำให้รัฐบาลที่เคยเป็นผู้แก้ปัญหาหนี้กลับขาดเสถียรภาพเอง ซึ่งจะส่งผลให้การแก้ปัญหาหนี้ในยุโรปทำได้ลำบากมากขึ้น